b"\n_START_ARTICLE_\nClueso\n_START_SECTION_\n\xc5\xbdivljenje\n_START_PARAGRAPH_\nClueso, ki si je ime sposodil od lika in\xc5\xa1pektorja Cloueseauja iz filma Ro\xc5\xbenati panter Blakea Edwardsa, ustvarja glasbo od leta 1995, najprej kot \xc4\x8dlan zasedbe EFP 96 (Erfurt Projekt 1996), iz katere se je potem razvila glasbena skupina Wostok MCs. Poleg Cluesoja so v skupini delovali \xc5\xa1e DJ Malik in Steer M, ki \xc5\xa1e danes pogosto nastopajo skupaj s Cluesojem. S \xc5\xa1tevilnimi t. i. jam-nastopi v no\xc4\x8dnem klubu Kassablanca v Jeni in drugih nem\xc5\xa1kih mestih je lahko pilil svoje sposobnosti kot raper in entertainer._NEWLINE_Ko je prekinil pripravni\xc5\xa1tvo za frizerja, je spoznal svojega poznej\xc5\xa1ega mened\xc5\xbeerja Andreasa Welskopa. Njegova prva vinilna objava Cl\xc3\xbcsolo (takrat \xc5\xa1e Cl\xc3\xbcso) je bila izdana preko zalo\xc5\xbebene pogodbe pri BMG Ufa. Leta 1999 sta se z Welskopom preselila v K\xc3\xb6ln, v glasbeni studio 10vor10-Studios, kjer je leto pozneje sklenil pogodbo z zalo\xc5\xbebo Four Music. Pri tej zalo\xc5\xbebi je potem iz\xc5\xa1el njegov prvi album Text und Ton (Text in ton). S svojo live-skupino Curfew je med drugim zaigral na festivalih, kot so: MTV HipHop Open v Stuttgartu in Beats for Life v K\xc3\xb6lnu._NEWLINE_Leta 2002 se je preselil nazaj v Erfurt, kjer je v novo zgrajenem studiu Zughafen (naseljen v eni od stavb erfurtske tovorni\xc5\xa1ke \xc5\xbeelezni\xc5\xa1ke postaje) kot pevec skupine Rowdy Club (zdaj\xc5\xa1nji Rhythm Club) posnel album Rowdy-Club-Tape 2002. Leto zatem je za\xc4\x8del s produkcijo svojega drugega albuma Gute Musik (Dobra muska), ki ga je dokon\xc4\x8dal leta 2004. Pri njem so med drugim sodelovali: Blumentopf, Marcel Aue, Steer M, Tilmann Jarmer, Delhia, Tim Neuhaus in erfurtski blues kitarist J\xc3\xbcrgen Kerth. Za razliko od predhodnega albuma, kjer so prevladovali raperski elementi, je na tem veliko ve\xc4\x8d odpetih komadov, odpovedal pa se je angle\xc5\xa1kim prispevkom. Poleg tipi\xc4\x8dnih hip hop tem se na albumu tematizirajo tudi prijetne in neprijetne posledice konzuma marihuane (npr. Vergessen ist so leicht). Kot \xc5\xbee predhodni album tudi album Gute musik vsebuje t. i. skite (komi\xc4\x8dni, satiri\xc4\x8dni glasbeni ske\xc4\x8d)._NEWLINE_Zaradi selitve v Erfurt je trpelo sodelovanje z njegovo skupino Curfew, nakar je okrog sebe zbral ve\xc4\x8d glasbenikov iz Th\xc3\xbcringena (ve\xc4\x8dina so \xc4\x8dlani weimarske zasedbe StoryPlay), s katerimi v \xc5\xbeivo nastopa kot Clueso und Band (Clueso in band). 30. januarja 2005 je iz\xc5\xa1el singl Kein bock zu geh'n (Ne da se mi \xc5\xa1e it). S to pesmijo je 12. februarja 2005 zastopal Th\xc3\xbcringen na nem\xc5\xa1kem izboru za pesem Evrovizije, kjer je zasedel sedmo mesto. Clueso je bil leta 2005 partner z najve\xc4\x8djim nekomercialnim evropskim remiks tekmovanjem Start Ab. Od 3. do 5. junija so tekmovalci imeli \xc4\x8das, da iz njegovih posnetkov za singl Pizzaschachteln, ki je iz\xc5\xa1el 6. junija, priredijo nov remiks. Oktobra 2005 je Clueso v sklopu Goethe in\xc5\xa1tituta kot poslanec mlade in \xc5\xbeivahne Nem\xc4\x8dije s svojim bandom potoval skozi Italijo, kjer je odigral nekaj koncertov. Njegova glasba slu\xc5\xbei kot sredstvo, ki posku\xc5\xa1a prenesti liri\xc4\x8dnost nem\xc5\xa1kega jezika v tujino._NEWLINE_19. maja 2006 je iz\xc5\xa1el njegov tretji album Weit weg (Dale\xc4\x8d stran), na katerem se najde tudi pesem Chicago. 3. februarja 2007 se je v berlinskem Fritz klubu, ki je nekdaj bil po\xc5\xa1tna \xc5\xbeelezni\xc5\xa1ka postaja, odvijal koncert, na katerem je Clueso skupaj s svojim bandom in filharmonijo ST\xc3\x9cBA (th\xc3\xbcrin\xc5\xa1ki orkester) izvajal svoje pesmi v aran\xc5\xbemaju za ve\xc4\x8d kot 70 in\xc5\xa1trumentov. Poleg njegove glasbe je orkester zaigral tudi izvle\xc4\x8dke iz simfoni\xc4\x8dnega dela Metropolis Steffena Heinzeja. Koncert je iz\xc5\xa1el tudi kot DVD (Clueso Live oz. Clueso \xe2\x80\x93 Weit weg \xe2\x80\x93 Live). Sodelovanje z orkestrom se je nadaljevalo konec leta 2007. Clueso je bil predskupina na koncertih Herberta Gr\xc3\xb6nemayerja na njegovi turneji maja in junija 2007. Leta 2007 mu je radijska postaja 1LIVE izrazila priznanje z nominacijo v kategoriji Bester Live-Act (Najbolj\xc5\xa1i izvajalec v \xc5\xbeivo) za nagrado radijskih poslu\xc5\xa1alcev 1LIVE Krone._NEWLINE_Septembra 2007 je kot singl iz\xc5\xa1la pesem Lala, ki je bila posneta izklju\xc4\x8dno za film Leroy. 14. februarja 2008 je Clueso s pesmijo Keinen Zentimeter (Nobenga centimetra ve\xc4\x8d) ponovno zastopal Th\xc3\xbcringen na nem\xc5\xa1kem izboru za pesem Evrovizije, ki ga organizira Stefan Raab, in s to\xc4\x8dko zaostanka zasedel drugo mesto. 30. maja 2008 je iz\xc5\xa1el njegov \xc4\x8detrti album So sehr dabei (Tako zelo zraven) in drugi singl Mitnehm' (Vzeti seboj). 3. oktobra 2008 je sledil tretji singl Niemand an dich denkt (Nih\xc4\x8de ne misli nate) z istega albuma. 4. decembra 2008 je Clueso prejel nagrado 1LIVE Krone (Krona 1LIVE) za najbolj\xc5\xa1ega ustvarjalca, izbran je bil med nominiranci, kot so: Thomas D, Peter Heppner, Curse in Nneka. 3. decembra naslednjega leta je \xc5\xa1e enkrat prejel nagrado za najbolj\xc5\xa1ega ustvarjalca, poleg tega pa je dobil \xc5\xa1e nagrado Beste Single (Najbolj\xc5\xa1a pesem) za svoj komad Gewinner (Zmagovalci)._NEWLINE_1. aprila 2009 je iz\xc5\xa1el \xc4\x8detrti singl Gewinner, z njegovega studijskega albuma So sehr dabei. Prav tako je aprila 2009 na CD/DVD iz\xc5\xa1la live verzija tega albuma So sehr dabei LIVE, na katerem so posnetki nastopov s skladbami iz prej\xc5\xa1njih albumov._NEWLINE_Pozimi leta 2009 je s filharmonijo ST\xc3\x9cBA \xc5\xa1el na turnejo po izbranih mestih (Ludwigshafen, Kassel, Essen, D\xc3\xbcsseldorf, kot tudi pri EinsLiveKrone v Bochumu). Julija 2010 je iz\xc5\xa1la dvojna zgo\xc5\xa1\xc4\x8denka Clueso & St\xc3\xbcba Philharmonie, ki je posnetek bo\xc5\xbei\xc4\x8dnega koncerta iz leta 2009 v hambur\xc5\xa1kem studio Rolfa Liebermanna televizijske postaje NDR. V poletju 2010 je odpotoval v \xc5\xa0panijo, kjer je posnel svoj novi album, ki je iz\xc5\xa1el spomladi 2011. Oktobra 2010 je ponovno nastopil na nem\xc5\xa1kem izboru za pesem Evrovizije, tokrat kot glasbeni gost th\xc3\xbcrin\xc5\xa1kega prispevka, ki sta ga zastopala Norman Sinn & Ryo ter zasedla \xc5\xa1esto mesto._NEWLINE_V za\xc4\x8detku decembra 2010 je Clueso objavil svojo prvo knjigo z naslovom Clueso. Od njega in o njem. (Clueso. Von und \xc3\xbcber). Prva izdaja je bila limitirana na 1000 izvodov ter obogatena z lastnoro\xc4\x8dnimi podpisi. Knjiga poleg fotografij vsebuje tudi besedila pesmi ter zgodbe in anekdote o umetniku._NEWLINE_25. marca 2011 je iz\xc5\xa1el peti studijski album An und f\xc3\xbcr sich (Na\xc4\x8deloma), ki vsebuje tudi singl Zu schnell vorbei (Prehitro mimo). 16. septembra 2011 je iz\xc5\xa1la priredba komada Cello Uda Lindenberga, katero je zapel skupaj z Lindebergom v sklopu koncerta MTV-Unplugged. 5. novembra 2011 sta Clueso in Lindeberg pesem v \xc5\xbeivo zapela tudi v oddaji Wetten, dass..?? (Ali stavi\xc5\xa1..??), na nem\xc5\xa1ki televizijski postaji ZDF._NEWLINE_Clueso se v sklopu kampanje iCHANCE zavzema za u\xc4\x8denje branja in pisanja, ki jo izvaja zveza za opismenjevanje in osnovno izobra\xc5\xbeevanje. Leta 2011 je bil Clueso nominiran za MTV Europe Music Award \xe2\x80\x93 Best German Act (glasbena nagrada MTV-ja evropa \xe2\x80\x93 najbolj\xc5\xa1i nem\xc5\xa1ki izvajalec), ki je potem pripadla Leni Meyer-Landrut. Istega leta je prejel krono radia 1LIVE za najbolj\xc5\xa1ega ustvarjalca (1LIVE Krone\xc2\xa0\xc2\xbbBester K\xc3\xbcnstler\xc2\xab), za katero je med drugim bil nominiran tudi Herbert Gr\xc3\xb6nemeyer. S pevcem Wolfgangom Niedeckenom in njegovim bandom BAP je Clueso izdal singl z naslovom All die Augenblicke (Vse te trenutke), ki je bil prvi\xc4\x8d predstavljen na nem\xc5\xa1ki podelitvi nagrad ECHO 2012 in je na razpolago kot prenos. Na tej podelitvi je poleg lavdacije skupaj z Ino M\xc3\xbcller in Barbaro Sch\xc3\xb6neberger zapel epilog ve\xc4\x8dera Verdammt lang her (Ful dolg nazaj)."